KOMMISSIONENS BESLUTNING af 27. juni 1995 om gennemførelse af et tidsbegrænset forsøg i henhold til Rådets direktiv 69/208/EØF for at fastsætte de betingelser, som frø af hybrider og af sammensatte sorter af raps og rybs skal opfylde (95/232/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 69/208/EØF af 30. juni 1969 om handel med frø af olie- og spindplanter (1), senest ændret ved akten vedrørende Østrigs, Finlands og Sveriges tiltrædelse, særlig artikel 12a, og

ud fra følgende betragtninger:

Ved direktiv 69/208/EØF er det ikke fastsat, hvilke specifikke betingelser frø at hybrider af raps og rybs skal opfylde; endvidere er der, når det gælder materiale, som ikke officielt er optaget på den fælles sortsliste over landbrugsplantearter, herunder sammensatte sorter, hverken fastsat specifikke betingelser eller tilladt certificering af og handel med sådant materiale i nævnte direktiv;

på grundlag af det der indtil nu er kommet frem, er det gjort gældende, at der bør fastsættes specifikke betingelser for frø af hybrider af raps og rybs;

tilsvarende er det gjort gældende, at det nu bør være tilladt at certificere og handle med frø af sammensatte sorter, og at der derfor også bør fastsættes specifikke betingelser for frø af sådanne sammensatte sorter;

rigtigheden af disse påstande kan endnu ikke bekræftes på EF-plan på grundlag af de foreliggende oplysninger;

det vil derfor være hensigtsmæssigt at gennemføre et tidsbegrænset forsøg på specifikke betingelser med henblik på at fastslå, hvilke betingelser frø af hybrider og sammensatte sorter af raps og rybs skal opfylde;

betingelserne for forsøget bør fastlægges på en sådan måde, at der kan indsamles flest mulige oplysninger på EF-plan, så der kan drages konklusioner med henblik på eventuelle fremtidige tilpasninger af EF-bestemmelserne;

i forbindelse med forsøget bør medlemsstaterne fritages for visse forpligtelser, som er fastsat i direktiv 69/208/EØF;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Der gennemføres et tidsbegrænset forsøg på EF-plan på de i bilaget anførte betingelser for at fastslå, hvilke betingelser frø af hybrider og sammensatte sorter af raps (Brassica napus L.) og rybs (Brassica rapa L. var. silvestris (Lam) Briggs) skal opfylde for at kunne certificeres og bringes i handelen i henhold til direktiv 69/208/EØF.

2. Alle medlemsstater kan deltage i forsøget.

Artikel 2

I denne beslutning forstås ved:

- »sammensat sort«, en kombination af certificeret frø af en specificeret hansteril hybridsort, som er officielt tilladt i henhold til Rådets direktiv 70/457/EØF (2), med certificeret frø af en eller flere specificerede bestøversorter, der er tilladt på tilsvarende måde og mekanisk blandet i forhold, der i forening bestemmes af de personer, der er ansvarlige for vedligeholdelsen af den »bestøverafhængige hybrid« og af »bestøveren/bestøverne« efter at kombinationen er blevet anmeldt til den certificerende myndighed.

- »bestøverafhængig hybrid«: den hansterile komponent i den »sammensatte sort«

- »bestøver(e)«: den komponent i den »sammensatte sort«, der afgiver pollen.

Artikel 3

Frø af hybrider og sammensatte sorter af raps og rybs kan bringes i handelen i Fællesskabet under forudsætning af, at betingelserne og kravene i bilaget er opfyldt.

Artikel 4

1. De medlemsstater, der deltager i forsøget, fritages fra bestemmelserne i direktiv 69/208/EØF vedrørende tidligere bestande, sortsægthed, sortsrenhed, isolering af bestanden, antal markinspektioner og mærkning, uden at dette berører bestemmelsen i artikel 3 i nærværende beslutning.

2. Når det gælder frø af sammensatte sorter af raps og rybs, fritages medlemsstater, der deltager i forsøget også fra bestemmelserne i artikel 2, stk. 1, litra c), i direktiv 69/208/EØF, for så vidt de vedrører kravet om, at frøet skal tilhøre en sort, som er optaget på den fælles sortsliste eller en national sortsliste, og fra bestemmelserne i artikel 8 i direktiv 69/208/EØF, for så vidt de vedrører partiernes homogenitet.

Artikel 5

1. Medlemsstaterne underretter Kommissionen om, hvorvidt de har besluttet at deltage i forsøget.

2. Inden udgangen af hvert år forelægger medlemsstaterne Kommissionen og de øvrige medlemsstater en situationsrapport om resultaterne af forsøget.

3. Forsøget slutter den 31. december 1997.

4. Bilaget kan tages op til revision under forsøgets gennemførelse under hensyn til de indsamlede oplysninger efter proceduren i artikel 20 i direktiv 69/208/EØF.

5. Medlemsstaterne kan beslutte at ophøre med at deltage i forsøget inden den 31. december 1997, hvis de mener, at gennemførelsen af forsøget kan have en ugunstig indvirkning på frøkvaliteten. De underretter straks de øvrige medlemsstater og Kommissionen herom.

Artikel 6

Denne beslutning er rettet til medlemsstaterne.

Udfærdiget i Bruxelles, den 27. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 169 af 10. 7. 1969, s. 3.

(2) EFT nr. L 225 af 12. 10. 1970, s. 1.

BILAG

BETINGELSER OG KRAV

1. Betingelser, som bestanden skal opfylde:

a) bestanden skal dyrkes på et avlssted, hvor der er hengået fem år, siden der sidst blev dyrket planter af Crucifereae

b) hvis der anvendes en hansteril komponent til frøavl, skal hansteriliteten mindst være på 98 %. Niveauet for hansteriliteten bedømmes ved en undersøgelse af blomster for fravær af frugtbare støvknapper

c) afstanden fra pollenkilder i det omkringliggende område, som kan medføre uønsket fremmed bestøvning, skal være mindst 500 meter ved avl af basisfrø og mindst 300 meter ved avl af certificeret frø. Disse afstande kan lades ude af betragtning, hvis der er tilstrækkelig beskyttelse mod uønsket fremmed bestøvning

d) der skal foretages mindst tre markinspektioner. Den første inspektion skal foretages inden blomstringsstadiet, den anden inspektion tidligt på blomstringsstadiet og den tredje inspektion ved blomstringsstadiets afslutning.

2. Betingelser, som frøet skal opfylde:

a) frøet skal have tilstrækkelig ægthed og renhed med hensyn til dets komponenters sortsmæssige karakteristika, herunder hansterilitet eller retablering af fertilitet, hvis det er relevant

b) sortsrenheden skal mindst svare til følgende normer:

>TABELPOSITION>

Mindste sortsrenhed undersøges hovedsagelig ved markinspektioner, der gennemføres i henhold til punkt 1.

3. Frø må ikke certificeres som certificeret frø, medmindre der er taget behørigt hensyn til resultaterne af officielle kontrolmarksundersøgelser af prøver af basisfrø, der er udtaget officielt, og gennemført i løbet af vækstsæsonen for frø, der anmeldes til certificering som certificeret frø, for at fastslå, om basisfrøet har opfyldt de for basisfrø gældende krav, der er fastsat i denne beslutning, for ægthed og renhed med hensyn til komponenternes karakteristika, herunder hansterilitet.

Når det gælder basisfrø af hybrider, kan bedømmelsen af sortsrenheden ske efter hensigtsmæssige biokemiske metoder i stedet for ved officielle kontrolmarksundersøgelser. Betingelserne for gennemførelsen af sådanne undersøgelser kan fastsættes efter proceduren i artikel 20 i direktiv 69/208/EØF.

4. Når det gælder certificeret frø af en sammensat sort, skal frø af den »bestøverafhængige hybrid« og »bestøveren/bestøverne« blandes mekanisk i forhold, der i forening bestemmes af de personer, der er ansvarlige for vedligeholdelsen af disse komponenter. Frøet af de hunlige og hanlige komponenter skal behandles ved brug af forskelligt farvede behandlingsmidler.

5. De normer, der er fastsat for mindste sortsrenhed i tabellen i punkt 2 for certificeret frø af hybrider, skal overvåges ved officielle kontrolmarksundersøgelser af officielt udtagne prøver.

Når det gælder certificeret frø af hybrider, kan sortsrenheden bedømmes efter hensigtsmæssige biokemiske metoder i stedet for ved kontrolmarksundersøgelser. Betingelserne for gennemførelsen af disse undersøgelser kan fastsættes efter proceduren i artikel 20 i direktiv 69/208/EØF.

6. For etiketten gælder følgende krav:

a) når det gælder basisfrø og certificeret frø af hybrider, finder mærkningsbestemmelserne i bilag IV til direktiv 69/208/EØF anvendelse

b) når det gælder basisfrø af hybrider eller indavlede linjer

- når hybriden eller den indavlede linje, som frøet tilhører, er blevet officielt godkendt i henhold til direktiv 70/457/EØF, navnet på den komponent, under hvilken det er blevet officielt godkendt, med eller uden henvisning til den endelige sort, ledsaget for hybrider eller indavlede linjer som komponent i den endelige sort af betegnelsen »komponent«

- i andre tilfælde navnet på den komponent, som basisfrøet tilhører, som kan angives i kode, ledsaget af en henvisning til den endelige sort med eller uden henvisning til dens funktioner (hanlig eller hunlig) og ledsaget af betegnelsen »komponent«

c) når det gælder certificeret frø, der skal blandes i henhold til punkt 4, finder mærkningsbestemmelserne i bilag IV til direktiv 69/208/EØF anvendelse på det certificerede frø af hver komponent. Desuden angives dens funktion (hunlig eller hanlig) ledsaget af betegnelsen »komponent« og navnet på de endelige sammensatte sorter

d) når det gælder certificerede frø af en sammensat sort, finder mærkningsbestemmelserne i bilag IV til direktiv 69/208/EØF anvendelse, idet der dog i stedet for navnet på sorten anføres navnet på den sammensatte sort (angivelsen »sammensat sort« og dens navn), og procenten efter antallet af frø af hver af de forskellige komponenter for hver sort anføres; det er tilstrækkeligt at anføre navnet på den sammensatte sort, hvis procenten efter antal er blevet meddelt køberen skriftligt efter anmodning herom og officielt registreret; etiketten skal være blå med en diagonal grøn linje

e) på etiketten skal anføres nummeret på denne beslutning efter ordene »EF-regler og -normer«

f) hvis en medlemsstat deltager i forsøget, skal prøver, som denne medlemsstat leverer til sammenlignende EF-undersøgelser, hidrøre fra frøpartier, som er certificeret officielt efter dette forsøg.